Source: https://www.info.sk/sprava/22557/o-pokute-za-nezaockovane-dieta-rozhodne-ustavny-sud/
Timestamp: 2019-01-20 20:03:49+00:00
Document Index: 1810243

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

O pokute za nezaočkované dieťa rozhodne ústavný súd | Info.sk
16:46 06.11.2013
Podnet na nitriansky krajský súd dala nespokojná mamička, ktorá odmieta zaplatiť pokutu 116 eur.
Ústavný súd SR (ÚS) prijal na ďalšie konanie podanie Krajského súdu Nitra, aby rozhodol, či je legislatíva o povinnom očkovaní detí v súlade s Ústavou SR.
Informovala o tom po stredajšom neverejnom zasadaní pléna hovorkyňa ÚS Anna Pančurová.
Zároveň nevyhovel návrhu advokátskej kancelárie Bizoň and Partners na pozastavenie účinnosti napadnutých ustanovení zákona o ochrane, podpore a rozvoji verejného zdravia ako aj vyhlášky, ktorou sa stanovujú podrobnosti o prevencii a kontrole prenosných ochorení. Plénum dve podania nitrianskeho krajského súdu v tejto veci spojilo do jedného konania.
Podnet prišiel z nitrianskeho krajského súdu, na ktorý sa obrátila mamička, lebo regionálny úrad verejného zdravotníctva rozhodol, že má zaplatiť pokutu 116 eur za to, že nesplnila zákonom a vyhláškou stanovenú povinnosť.
Mamička pokutu odmietla zaplatiť a proti rozhodnutiu sa odvolala, no Úrad verejného zdravotníctva SR jej odvolanie zamietol a v plnom rozsahu potvrdil rozhodnutie orgánu nižšieho stupňa.
Mamička a ďalší sa prostredníctvom advokátskej kancelárie Bizoň and Partners 5. marca 2013 obrátili na Krajský súd v Nitre so žalobou na preskúmanie zákonnosti rozhodnutia a postupu správneho orgánu. Žalobu zdôvodnili nezákonnosťou rozhodnutia úradu verejného zdravotníctva, pričom zasahuje do základných práv a slobôd dieťaťa a je podľa ich právneho názoru v rozpore s ústavou.
Krajský súd v Nitre konanie prerušil, kým ústavný súd nerozhodne, či sú zákon a vyhláška v rozpore s ústavou. Ako sa uvádza v návrhu, krajský súd sa domnieva, že všeobecne záväzný právny predpis (vyhláška), ktorý sa týka veci, je v rozpore s ústavou, zákonom alebo medzinárodným dohovorom, či zmluvou, pričom SR je nimi viazaná.